《九日旗峰登高看放纸鸢听酒妇和歌步周毓庭韵》
明代·邓云霄

崚嶒叠磴与天通，百粤山川指顾中。坐石一壶花压帽，穿云数纸鸟呼风。

烟拖淡翠岩扉冷，霜落寒潮海市空。借问当垆歌笑者，何如枫叶染残红。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。